མང་པོ་ཞིག་གིས་བཀའ་འགྱུར་བསྟན་འགྱུར་ཞེས་དད་པ་བྱེད་ས་ཞིག་ཏུ་བརྩིས་ནས་བཞག་ཡོད་ཀྱང་།རིས་མེད་ཀྱི་ཆོས་སྡེ་ཁག་གིས་གཞུང་ཆེན་དེ་དག་ལ་ལོ་ཉི་ཤུ་སུམ་ཅུའི་རིང་བལྟ་བཞིན་ཡོད་པ་རེད།སྔ་མོ་ས་སྐྱ་གཞུང་ཆེན་སློབ་པ་ལ་ཧ་ཅང་ཡག་པོ་ཡོད་པ་རེད།ཕྱིས་སུ་དགེ་ལུགས་གཙོ་བོ་ལྟ་བུ་རེད།དེ་ནས་མར་བོད་གངས་ཅན་གྱི་གཞུང་ལ་སངས་རྒྱས་པའི་ཆོས་རིག་པའི་ལམ་ནས་གཏན་ལ་ཕབ་རྒྱུ་ཞིག་ཡོད་པ་ནི་དེང་སང་ཚན་རིག་པ་དང་མཉམ་དུ་རྐུབ་གྲལ་སྒྲིག་ནས་གོ་བསྡུར་བྱེད་ཐུབ་པ་ཞིག་འདུག།སངས་རྒྱས་ཀྱིས་གསུངས་པ་རེད་ཅེས་དད་པ་གཅིག་པུའི་ཐོག་ནས་ཕྱིན་ཚེ་ཚན་རིག་པ་དང་མཉམ་དུ་གོ་བསྡུར་བྱེད་རྒྱུ་ཡོད་པ་མ་རེད།ལོ་གཅིག་ལྡི་ལིར་ཐའེ་ལན་གྱི་བྷན་ཀོག་ནང་བསྟན་གཙུག་ལག་སློབ་གཉེར་ཁང་གི་མཁས་དབང་མང་པོ་ཞིག་ལ་ངོས་རང་ཐུག་པ་རེད།ཐེག་པ་ཆེ་ཆུང་ཟེར་ནའང་འདྲ།པཱ་ལི་དང་ལེགས་སྦྱར་གཉིས་གར་བདེན་བཞི་མི་རྟག་སོགས་བཅུ་དྲུག་དང་བྱང་ཕྱོགས་སོ་བདུན་སོགས་ཐུན་མོང་པ་རེད།དེར་བརྟེན་ང་ཚོ་ཐུན་མོང་བ་བྱས་ཏེ་གོ་བསྡུར་བྱས་པ་རེད།སྐབས་དེར་ངོས་ཀྱིས་ཁོ་རང་ཚོར་ཁྱེད་རང་ཚོས་བདེན་བཞི་མི་རྟག་སོགས་བཅུ་དྲུག་དང་བྱང་ཕྱོགས་སོ་བདུན་སོགས་འགྲེལ་བཤད་རྒྱག་སྐབས་བཅོམ་ལྡན་འདས་ཀྱི་ལུང་ཙམ་ལ་བརྟེན་ནས་འགྲེལ་བཤད་བསྐྱོན་གྱི་ཡོད་དམ།རིགས་པའི་ཐོག་ནས་གཏན་ལ་ཕབ་སྟེ་འགྲེལ་བཤད་བསྐྱོན་གྱི་ཡོད་ཅེས་བཀའ་འདྲི་ཞུས་པ་ཡིན།ལུང་ཙམ་ལ་བརྟེན་ནས་འགྲེལ་བཤད་བསྐྱོན་གྱི་ཡོད་གསུངས་སོང་།སྐབས་དེར་ངོས་ཀྱིས་ལམ་སེང་འདི་ལྟར་དྲན་སོང་།དཔལ་ལྡན་ཆོས་ཀྱི་གྲགས་པའི་རྣམ་འགྲེལ་ལེའུ་གཉིས་པའི་ནང་དུ་བདེན་བཞི་མི་རྟག་སོགས་བཅུ་དྲུག་རིགས་པའི་ཐོག་ནས་གཏན་ལ་ཕབ་ནས་ཡོང་གི་འདུག།དངོས་གནས་ཧ་ལས་པ་ཞིག་རེད།ལུང་ཙམ་ལ་བརྟེན་ནས་ཚན་རིག་པའི་མཉམ་དུ་འགྲེལ་བཤད་རྒྱག་དགོས་བྱུང་ཚེ་བཅོམ་ལྡན་འདས་ཀྱིས་གསུངས་ཀྱི་འདུག་ཟེར་ཚེ་ཕན་ཐོགས་ཡོད་པ་མ་རེད།རིགས་པའི་ལམ་ནས་གཏན་ལ་ཕབ་པ་ཞིག་ཡིན་དུས་ཚན་རིག་པའི་མཉམ་དུ་གོ་བསྡུར་བྱེད་ཐུབ་པ་ཞིག་འདུག།